ΚΑΝΟΝΙΣΜΟΣ (ΕΟΚ) αριθ. 1674/72 ΤΟΥ ΣΥΜΒΟΥΛΙΟΥ της 2ας Αυγούστου 1972 περί θεσπίσεως γενικών κανόνων για την χορήγηση και χρηματοδότηση της ενισχύσεως στον τομέα των σπόρων προς σπορά

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 2358/71 του Συμβουλίου της 26ης Οκτωβρίου 1971 περί κοινής οργανώσεως των αγορών στον τομέα των σπόρων προς σπορά(1) και ιδίως το άρθρο 3 παράγραφος 4,

τον κανονισμό αριθ. 729/70 του Συμβουλίου της 21ης Απριλίου 1970 περί χρηματοδοτήσεως της κοινής γεωργικής πολιτικής(2) και ιδίως το άρθρο 3 παράγραφος 2,

την πρόταση της Επιτροπής,

Εκτιμώντας:

ότι το άρθρο 3 του κανονισμού (ΕΟΚ) αριθ. 2358/71 προβλέπει τη δυνατότητα χορηγήσεως ενισχύσεως για την παραγωγή ωρισμένων σπόρων και ότι πρέπει να θεσπισθούν γενικοί κανόνες για την εφαρμογή της διατάξεως αυτής-

ότι η ενίσχυση πρέπει να χορηγείται μόνο για την παραγωγή των βασικών ή πιστοποιημένων σπόρων προς σπορά και ότι πρέπει να καθορίζονται τα προϊόντα αυτά κατά τρόπο ώστε να μη γεννάται αμφισβήτηση-

ότι για να είναι δυνατός ένας έλεγχος, οι βασικοί και πιστοποιημένοι σπόροι πρέπει να παράγονται με συμφωνητικά πολλαπλασιασμού δεόντως καταχωρημένα και ότι οι σποροπαραγωγικοί οίκοι και οι δημιουργοί πρέπει να τυγχάνουν επισήμου εγκρίσεως ή καταχωρήσεως-

ότι για διοικητικούς λόγους είναι αναγκαίο να περιορισθεί η χορήγηση ενισχύσεως σε κάθε Κράτος μέλος στα προϊόντα που συγκομίζονται στο έδαφος του Κράτους αυτού-

ότι για τη σωστή λειτουργία του συστήματος της ενισχύσεως είναι απαραίτητο ένα σύστημα ελέγχου ώστε να εξασφαλίζεται ότι η ενίσχυση θα παρέχεται μόνο στα προϊόντα που δύνανται να τύχουν ενισχύσεως-

ότι η ενίσχυση συνεπάγεται δαπάνες- ότι οι διατάξεις του άρθρου 14 του κανονισμού (ΕΟΚ) αριθ. 2358/71 περί χρηματοδοτήσεως της κοινής γεωργικής πολιτικής εφαρμόζονται για την ενίσχυση αυτή- ότι είναι συνεπώς απαραίτητο να τονισθεί ότι η χρηματοδότηση της εν λόγω ενισχύσεως διέπεται από τις διατάξεις του άρθρου 3 του κανονισμού (ΕΟΚ) αριθ. 729/70,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Αν μια ενίσχυση καθορίζεται σύμφωνα με το άρθρο 3 του κανονισμού (ΕΟΚ) αριθ. 2358/71, χορηγείται, με τις προϋποθέσεις που τίθενται στα επόμενα άρθρα, στους βασικούς και πιστοποιημένους σπόρους προς σπορά:

- που ορίζονται από την οδηγία του Συμβουλίου της 14ης Ιουνίου 1966 περί εμπορίας σπόρων ζωοτροφών προς σπορά(3) η οποία τροποποιήθηκε τελευταία από την οδηγία της 30ής Μαρτίου 1971(4)-

- που ανταποκρίνονται στους κανόνες και όρους, που προβλέπονται από τις προαναφερθείσες οδηγίες και

- που είναι επίσημα πιστοποιημένοι.

2. Από 1ης Φεβρουαρίου 1973 και ως μεταβατικό μέτρο για την περίπτωση των νέων Κρατών μελών, η ενίσχυση θα χορηγείται επίσης στους βασικούς και πιστοποιημένους σπόρους που αποτελούν αντικείμενο αποφάσεως περί ισοτιμίας του Συμβουλίου.

Άρθρο 2

Αυτοί οι σπόροι προς σπορά πρέπει να παράγονται:

α) Είτε από συμφωνητικό πολλαπλασιασμού συναπτομένου μεταξύ ενός σποροπαραγωγικού οίκου ή ενός δημιουργού αφ' ενός και ενός πολλαπλασιαστού σπόρων προς σπορά αφ' ετέρου,

β) Είτε απ' ευθείας από τον σποροπαραγωγικό οίκο ή τον δημιουργό- η παραγωγή αυτή πιστοποιείται από μια δήλωση πολλαπλασιασμού.

Άρθρο 3

Οι σποροπαραγωγικοί οίκοι και οι δημιουργοί που αναφέρονται στο άρθρο 2, καταχωρούνται ή εγκρίνονται από τα Κράτη μέλη.

Η καταχώρηση ή η έγκριση από ένα Κράτος μέλος ισχύει σ'όλη την Κοινότητα.

Άρθρο 4

Κάθε Κράτος μέλος χορηγεί την ενίσχυση μόνο για τους σπόρους των οποίων η συγκομιδή γίνεται στο έδαφός του κατά το ημερολογιακό έτος κατά τη διάρκεια του οποίου αρχίζει η περίοδος εμπορίας για την οποία έχει καθορισθεί η ενίσχυση αυτή.

Η ενίσχυση χορηγείται σ' όλους τους πολλαπλασιαστές σπόρων προς σπορά υπό όρους που να εξασφαλίζουν ίση μεταχείριση των δικαιούχων, αδιακρίτως του τόπου εγκαταστάσεώς τους στην Κοινότητα.

Άρθρο 5

Τα Κράτη μέλη εγκαθιδρύουν ένα σύστημα διοικητικού ελέγχου, το οποίον εξασφαλίζει ότι οι απαιτούμενοι όροι για την χορήγηση της ενισχύσεως πληρούνται- εξασφαλίζουν ιδίως την καταχώρηση των συμφωνητικών και των δηλώσεων πολλαπλασιασμού που αναφέρονται στο άρθρο 2.

Άρθρο 6

1. Η ενίσχυση που προβλέπεται στο άρθρο 3 του κανονισμού (ΕΟΚ) αριθ. 2358/71 εμπίπτει στην έννοια της παρεμβάσεως που περιέχεται στο άρθρο 3 παράγραφος 1 του κανονισμού (ΕΟΚ) αριθ. 729/70.

2. Οι δαπάνες που προκύπτουν από την ενίσχυση που αναφέρεται στην παράγραφο 1 είναι ίσες με τα ποσά που καταβάλλονται σύμφωνα με τις διατάξεις του άρθρου 3 του κανονισμού (ΕΟΚ) αριθ. 2358/71 και τις διατάξεις που θεσπίζονται σε εφαρμογή του άρθρου αυτού.

Άρθρο 7

Ο παρών κανονισμός αρχίζει να ισχύει την πρώτη μέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από 1ης Ιουλίου 1972.

Ο παρών κανονισμός είναι δεσμευτικός ως προς όλα του τα μέρη και ισχύει άμεσα σε κάθε Κράτος μέλος.

Έγινε στις Βρυξέλλες, στις 2 Αυγούστου 1972.

Για το Συμβούλιο

Ο Πρόεδρος

T. WESTERTERP

(1) ΕΕ αριθ. Ν 246 της 5.11.1971, σ. 1.

(2) ΕΕ αριθ. Ν 94 της 28.4.1970, σ. 13.

(3) ΕΕ αριθ. 125 της 11.7.1966, σ. 2298/66 (66/403).

(4) ΕΕ αριθ. Ν 87 της 17.4.1971, σ. 24 (71/162).